input: REGOLAMENT TA' IMPLIMENTAZZJONI TAL-KUMMISSJONI (UE) 2015/448
  tas-17 ta' Marzu 2015
  li jistabbilixxi r-regoli speċifiċi dwar is-saħħa tal-annimali biex jiddaħħlu fl-Unjoni ċerti prodotti li joriġinaw mill-annimali mill-Ġappun maħsubin għall-EXPO Milano 2015
  (Test b'rilevanza għaż-ŻEE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (1), u b'mod partikolari t-tielet inċiż tal-Artikolu 8(5), l-Artikolu 9(2)(b) u l-Artikolu 9(4)(c) tagħha,
  Billi:
  (1)
  L-Italja se tkun qed tilqa' l-fiera universali msejħa “EXPO Milano 2015” li se ssir f'Milan mill-1 ta' Mejju sal-31 ta' Ottubru 2015. It-tema ċentrali ta' din il-fiera hija “Nagħtu lid-dinja - Enerġija għall-ħajja”.
  (2)
  L-awtorizzazzjoni lil pajjiżi terzi biex jesportaw prodotti li joriġinaw mill-annimali lejn l-Unjoni tingħata skont għadd ta' rekwiżiti stabbiliti fil-leġiżlazzjoni tal-Unjoni, li jqisu t-tħassib dwar is-saħħa tal-annimali u dik pubblika. Iżda mhux il-prodotti kollha li joriġinaw mill-annimali mill-pajjiżi li se jieħdu sehem fl-EXPO Milano 2015 huma awtorizzati biex jidħlu fl-Unjoni.
  (3)
  Għaldaqstant ġew stabbiliti ċerti derogi għar-rekwiżiti tas-saħħa għall-importazzjoni tal-Unjoni bir-Regolament ta' Implimentazzjoni tal-Kummissjoni (UE) 2015/329 (2) biex jiġu awtorizzati li jidħlu ċerti prodotti li joriġinaw mill-annimali esklussivament biex jintużaw fl-EXPO Milano 2015.
  (4)
  Il-Ġappun mhuwiex elenkat fl-Anness II tar-Regolament tal-Kummissjoni (UE) Nru 206/2010 (3) bħala pajjiż terz li minnu hija awtorizzata l-introduzzjoni ta' laħam frisk tal-annimali porċini domestiċi.
  Il-Ġappun huwa elenkat fil-Parti 2 tal-Anness II tad-Deċiżjoni tal-Kummissjoni 2007/777/KE (4) bħala pajjiż terz li minnu hija awtorizzata l-introduzzjoni fl-Unjoni ta' ċerti prodotti tal-laħam u stonkijiet, bżieżaq tal-awrina u msaren ittrattati, sakemm dawn ikunu għaddew mit-trattament speċifiku “B”, kif iddefinit fil-Parti 4 ta' dak l-Anness.
  (5)
  Il-Ġappun talab awtorizzazzjoni biex b'mod esklussiv għall-EXPO Milano 2015, idaħħal fl-Unjoni laħam frisk ta' annimali porċini domestiċi u ċerti prodotti tal-laħam u stonkijiet, bżieżaq tal-awrina u msaren ittrattati li jkunu ttieħdu minn annimali porċini domestiċi u li jkunu għaddew mit-trattament mhux speċifiku “A”, kif iddefinit fil-Parti 4 tal-Anness II tad-Deċiżjoni 2007/777/KE.
  (6)
  Huwa maħsub li dawn il-prodotti li joriġinaw mill-annimali jagħtu biżżejjed garanziji tas-saħħa tal-annimali rigward l-introduzzjoni fil-post tal-fiera tal-EXPO Milano 2015 kif iddefinit mir-Regolament (UE) 2015/329 għar-raġunijiet li ġejjin. Il-Ġappun iwettaq id-dmir li jirrapporta t-tifqigħat ta' mard fl-annimali lill-Organizzazzjoni Dinjija għas-Saħħa tal-Annimali. Fil-Ġappun qatt ma ġie rrappurtat id-deni Afrikan tal-ħnieżer, il-pesta bovina ilha ma tiġi rrappurtata mill-1922, il-marda vexxikulari tal-ħnieżer ilha ma tiġi rrappurtata mill-1975, id-deni klassiku tal-ħnieżer ilu ma jiġi rrappurtat mill-1992 u l-marda tal-ilsien u d-dwiefer ilha mill-2010. Barra minn hekk, il-prodotti msemmija jikkonformaw mar-rekwiżiti tas-saħħa pubblika tal-Ġappun u huma tajbin għall-konsum mill-bniedem fil-Ġappun. Barra minn hekk, l-EXPO Milano 2015 huwa avveniment temporanju u r-Regolament (UE) 2015/329 jipprevedi miżuri stretti ta' kontroll għall-prodotti li joriġinaw mill-annimali u li ma jkunux jissodisfaw għalkollox ir-rekwiżiti tal-Unjoni dwar is-saħħa għall-importazzjoni. Dak ir-Regolament jaċċerta wkoll li dawk il-prodotti jkunu traċċabbli f'kull stadju tat-trasportazzjoni, tal-ħżin, tal-konsenja u tar-rimi tal-fdalijiet jew skart tagħhom, u li għandhom jintużaw biss għall-fiera.
  (7)
  Għalhekk jixraq li ssir deroga mir-Regolament (UE) 2015/329 rigward ir-rekwiżiti tat-tranżitu u tal-ħżin previsti hemmhekk. F'dan il-kuntest, biex jiddaħħlu dawn il-prodotti għandu jiġi stabbilit mudell speċifiku ta' ċertifikat tas-saħħa tal-annimali. Madankollu, għandhom jibqgħu japplikaw ir-rekwiżiti l-oħra stabbiliti f'dak ir-Regolament.
  (8)
  Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
  ADOTTAT DAN IR-REGOLAMENT:
  Artikolu 1
  1. Minbarra fejn hu previst mod ieħor f'dan ir-Regolament, għandhom japplikaw ir-Regolament (UE) 2015/329 u l-miżuri ta' emerġenza adottati skont l-Artikoli 53 jew 54 tar-Regolament (KE) Nru 178/2002 tal-Parlament Ewropew u tal-Kunsill (5) u li jkunu fis-seħħ waqt il-perjodu tal-applikazzjoni ta' dan ir-Regolament.
  2. B'deroga mill-Artikolu 2(c)(i) u (ii) tar-Regolament (UE) 2015/329, il-prodotti mill-Ġappun imsemmija hawn taħt għandu jkollhom magħhom iċ-ċertifikat veterinarju stabbilit fl-Anness ta' dan ir-Regolament:
  (a)
  laħam frisk ta' annimali porċini domestiċi;
  (b)
  prodotti tal-laħam, stonkijiet, bżieżaq tal-awrina u msaren ittrattati meħudin minn annimali porċini domestiċi li għaddew mit-trattament mhux speċifiku “A”, kif iddefinit fil-Parti 4 tal-Anness II tad-Deċiżjoni 2007/777/KE;
  (c)
  ikel li jkun fih il-prodotti msemmijin fil-punti (a) u (b).
  Artikolu 2
  Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
  Dan japplika mill-1 ta' April 2015 sal-31 ta' Ottubru 2015.
  Dan ir-Regolament jorbot fl-intier tiegħu u japplika direttament fl-Istati Membri kollha.
  Magħmul fi Brussell, is-17 ta' Marzu 2015.